Na temelju članka 75. stavka 1. točke 7. Zakona o sportu (Narodne novine, broj: 71/06, 150/08 124/10, 124/11, 86/12, 94/13, 85/15 i 19/16), Državnog proračuna Republike Hrvatske za 2018. godinu i projekcije za 2019. i 2020. godinu (Narodne novine broj: 124/17) te sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj: 26/15), Središnji državni ured za šport raspisuje

**JAVNI POZIV**

 **za sufinanciranje organizacije velikih športskih manifestacija u 2018. godini**

**VRSTA FINANCIJSKE POTPORE**

Prema Javnom pozivu za sufinanciranjevelikih športskih manifestacija u 2018. godini (u daljnjem tekstu: Javni poziv), Središnji državni ured za šport (u daljnjem tekstu: Središnji državni ured) sufinancirat će troškove organizacije velikih športskih manifestacija koje predstavljaju športska natjecanja koja su od značaja za razvoj sustava športa na području Republike Hrvatske te koja pridonose međunarodnom ugledu Republike Hrvatske (u daljnjem tekstu: športska manifestacija).

**TEMELJNI CILJ JAVNOG POZIVA**

Temeljni cilj Javnog poziva je poticanje i potpora organizacije velikih športskih manifestacija koje se odvijaju na teritoriju Republike Hrvatske kao načina promidžbe športskih vrijednosti i popularizacije športa među građanima, unapređenja sustava športa te međunarodne športske promocije Republike Hrvatske.

**IZNOS FINANCIJSKE POTPORE**

Sredstva za provedbu Javnog poziva osigurana su u Državnom proračunu Republike Hrvatske za 2018. godinu i projekcije za 2019. i 2020. godinu (Narodne novine, broj: 124/17) u ukupnom iznosu od 8.000.000,00 kuna.

Najmanji iznos sufinanciranja po športskoj manifestaciji koji prijavitelj može ugovoriti je 100.000,00 kuna, a najveći 1.500.000,00 kuna s time da zatraženi iznos, koji mora biti unutar navedenih iznosa, ne smije iznositi više od 80% cjelokupne vrijednosti organizacije športske manifestacije. Ostatak sredstava potrebnih za organizaciju športske manifestacije prijavitelji su dužni osigurati iz ostalih izvora.

Financijskim potporama Središnji državni ured će sufinancirati provedbu do 20 športskih manifestacija**.**

**OPĆI UVJETI JAVNOG POZIVA**

Prijavu športske manifestacije na Javni poziv može podnijeti udruga koja je osnovana sukladno Zakonu o udrugama (Narodne novine, broj 74/14 i 70/17) i registrirana za obavljanje sportske djelatnosti organiziranja i vođenja sportskog natjecanja sukladno odredbama Zakona o sportu te ispunjava ostale uvjete navedene u Uputama za prijavitelje koje su sastavni dio Javnog poziva.

Prijavitelj se može prijaviti na Javni poziv za samo jednu športsku manifestaciju. Športska manifestacija se provodi isključivo na području Republike Hrvatske. Sufinancirati se mogu športske manifestacije koje će se održavati u vremenskom periodu od 1. siječnja 2018. godine do 31. prosinca 2018. godine. Financijska sredstva se mogu dodijeliti i koristitiisključivo za događanja koja se održavaju u 2018. godini.

Prihvatljivi troškovi športske manifestacije su:

* plaće koje se isplaćuju na temelju sklopljenog ugovora o radu na određeno vrijeme za trajanja organizacije športske manifestacije,
* naknade (honorari) koji se isplaćuju na temelju sklopljenog ugovora o djelu za osobe angažirane na projektu organizacije športske manifestacije,
* troškovi smještaja i prehrane športaša i službenog osoblja,
* putni troškovi službenog osoblja uključenog u organizaciju športske manifestacije,
* troškovi organiziranog prijevoza športaša i službenog osoblja za vrijeme održavanja športske manifestacije u Republici Hrvatskoj (npr. prijevoz od mjesta smještaja do mjesta održavanja športske manifestacije),
* najam opreme (audio i vizualna tehnika, pozornica, tribine i dr.),
* nabava športske opreme i pomagala koji su nužni za održavanje športske manifestacije,
* usluge zaštitarske službe te
* diplome, pehari, medalje i sl.

Financijska sredstva se ne mogu dodijeliti i koristiti za:

* kupnju nekretnina (objekata i zemljišta) i prijevoznih sredstava,
* troškove uobičajenog poslovanja prijavitelja/partnera (plaće i ostala primanja zaposlenika koji nisu zaposleni temeljem sklopljenog ugovora o radu na određeno vrijeme za trajanja športske manifestacije, njihove troškove prijevoza i putovanja, pokriće gubitaka, porezi i doprinosi, kamate na kredite, carinske i uvozne pristojbe ili bilo koje druge naknade),
* najam prostora za održavanje događaja (športskog objekta, športske dvorane, bazena i sl.),
* putne troškove športaša,
* izradu studija, elaborata, projektne i druge dokumentacije,
* izradu promotivnih i informativnih materijala (prospekti, karte, CD, DVD, filmovi, grafičko oblikovanje i izrada oglasa i drugih promotivnih alata i dr.),
* troškove čije je financiranje predviđeno Državnim proračunom Republike Hrvatske i koji se u cijelosti mogu financirati prema posebnim propisima (npr. Zakonom o sportu, Zakonom o regionalnoj (područnoj) i lokalnoj samoupravi itd.),
* sve druge troškove koji nisu vezani uz realizaciju i ciljeve prijavljene športske manifestacije, a čija je jedina svrha osobna korist članova/članica prijavitelja/partnera,
* troškove koji su usmjereni na političke ili religijske ciljeve/ili aktivnosti te
* redovna natjecanja na lokalnoj, regionalnoj i nacionalnoj razini poput prvenstava i kupova u nadležnosti nacionalnih športskih saveza te saveza pripadajućeg športa na razini jedinica lokalne i područne (regionalne) samouprave sukladno Zakonu o sportu, osim u slučaju kada su navedena natjecanja sastavni dio velike športske manifestacije iz ovog Javnog poziva.

Organizator športske manifestacije mora na vidljivom mjestu istaknuti logotip i naziv Središnjeg državnog ureda.

**NAČIN PRIJAVE ŠPORTSKE MANIFESTACIJE**

Za prijavu na Javni poziv prijavitelji trebaju dostaviti Središnjem državnom uredu popunjene obrasce koji se nalaze objavljeni na mrežnoj stranici Središnjeg državnog ureda: <http://www.sdus.hr> i propisanu dokumentaciju, u tiskanomi/ili elektroničkom obliku.

Obavezna dokumentacija za prijavu športske manifestacije koja se dostavlja u **tiskanom** obliku je:

* popunjen, potpisan i ovjeren Obrazac za prijavu športske manifestacije (na propisanom obrascu koji se sastoji od Obrasca opisa športske manifestacije i Obrasca proračuna športske manifestacije),
* preslika izvatka iz Registra sportskih djelatnosti, koji nije stariji od tri (3) mjeseca od dana prijave na Javni poziv **(dostaviti i za partnersku organizaciju),**
* preslika važećeg statuta udruge i dokaz (dopis) da je statut predan na ovjeru nadležnom uredu državne uprave u županiji, odnosno gradskom uredu Grada Zagreba nadležnom za poslove opće uprave radi usklađivanja statuta sa Zakonom o udrugama (samo za udruge koje su predale zahtjev za usklađivanjem statuta sa Zakonom o udrugama, ali je njihov zahtjev još uvijek u obradi) **(dostaviti i za partnersku organizaciju - udrugu),**
* dokaz o sufinanciranju športske manifestacije od strane jedinica lokalne ili područne (regionalne) samouprave ili nekih drugih izvora sufinanciranja (preslika odluke, ugovora, izjave, pisma namjere o sufinanciranju, izjave o sufinanciranju vlastitim sredstvima itd.),
* Obrazac Izjave o financiranim projektima udruge iz javnih izvora,
* Obrazac Izjave o partnerstvu (ukoliko partnerstvo postoji) – obavezno potpisan i ovjeren od strane nositelja športske manifestacije i partnera. Potrebno je priložiti onoliko obrazaca koliko ima partnera koji sudjeluju u organizaciji športske manifestacije.

Navedenu tiskanu dokumentaciju potrebno je dostaviti u zatvorenoj omotnici preporučenom poštom, dostavom ili osobno (predaja u urudžbenom uredu) na adresu:

**SREDIŠNJI DRŽAVNI URED ZA ŠPORT
Savska cesta 28/1**

**10 000 Zagreb**

Na vanjskom dijelu omotnice potrebno je istaknuti puni naziv i adresu prijavitelja s napomenom:

**Javni poziv za sufinanciranje organizacije velikih športskih
manifestacija u 2018. godini
ZA JAVNI POZIV - NE OTVARAJ**

U **elektroničkom** obliku potrebno je dostaviti:

* popunjen Obrazac za prijavu športske manifestacije u .xls formatu (na propisanom obrascu objavljenom na mrežnoj stranici Središnjeg državnog ureda)

Navedeni obrazac je potrebno dostaviti s elektroničke adrese udruge navedene u Obrascu prijave športske manifestacije na e-adresu vsm-javnipoziv@sdus.hr.

Postupak zaprimanja, otvaranja i pregleda dostavljenih prijava, ocjena prijava, dostava neobavezne i dodatne dokumentacije, donošenje odluke o dodjeli financijskih sredstava, ugovaranje i podnošenje prigovora detaljno su opisani u Uputama za prijavitelje na Javni poziv.

**ROKOVI I NAČIN OBJAVE PRIHVAĆENIH PRIJAVA**

**Javni poziv otvoren je s danom objave na mrežnoj stranici Središnjeg državnog ureda (**[**http://www.sdus.hr**](http://www.sdus.hr)**) 21. prosinca 2017. godine, a završava 30. rujna 2018. godine ili s danom objave o iskorištenosti predviđenih sredstava namijenjenih predmetu ovog Javnog poziva, ovisno koji uvjet prije nastupi. Središnji državni ured će na svojim mrežnim stranicama izvijestiti zainteresirane prijavitelje kada su sva sredstava iskorištena, nakon čega se Javni poziv zatvara.**

Smatrat će se da je prijava dostavljena poštom u roku ako je na poštanskom žigu razvidno da je zaprimljena u pošti do kraja datuma koji je naznačen kao rok za prijavu na Javni poziv. U slučaju da je prijava dostavljena osobno u pisarnicu, prijavitelju će biti izdana potvrda o točnom vremenu primitka pošiljke (radno vrijeme pisarnice je radnim danom od 8:00 do 16:00 sati).

Sve prijave koje budu poslane izvan roka, neće se razmatrati.

Obavijest o rezultatima Javnog poziva bit će objavljena na mrežnoj stranici Središnjeg državnog ureda (<http://www.sdus.hr>).

Odobrena sredstva doznačit će se na žiro račun korisnika sufinanciranja jednokratno, sukladno raspoloživosti sredstava, nakon što korisnik sklopi Ugovor sa Središnjim državnim uredom i priloži bjanko zadužnicu solemniziranu kod javnog bilježnika na odobreni iznos.

Prijavitelji s kojima bude potpisan ugovor obvezuju se da neće sudjelovati u izbornoj ili drugoj promidžbi političke stranke, koalicije ili kandidata, neće davati izravnu potporu političkoj stranci, koaliciji ili kandidatu niti prikupljati sredstva za financiranje političkih stranaka, koalicija ili kandidata za vrijeme trajanja ugovora.

Sva pitanja vezana uz Javni poziv mogu se postaviti isključivo elektroničkim putem, slanjem upita na sljedeću e-adresu: vsm-javnipoziv@sdus.hr.

Zagreb, 21. prosinca 2017. godine